Man beken skuld vir moord op Olimpiese medaljewenner | Maroela Media
Denis Ten van Kazachstan in Februarie 2018 by die Gangneung-ysskaatsbaan tydens die Winter Olimpiese Spele in Gangneung in Suid-Korea. Foto: David J. Phillip/AP
Owerhede in Kazachstan het Vrydag gesê 'n man is in hegtenis geneem nadat hy erken het dat hy die Olimpiese figuurskaatser, Denis Ten, vermoor het.
Berik Zhuyrektayev, die staatsaanklaer, het in 'n verklaring gesê Nuraly Kiyasov het in die teenwoordigheid van sy prokureur skuld beken terwyl hy oor die 25-jarige figuurskaatser se dood ondervra is. Die aanklaer het nie meer besonderhede bekendgemaak oor wat presies Kiyasov aan die polisie gesê het nie.
'n Tweede man, Arman Kudaibergenov, word nou deur die polisie gesoek in verband met Ten se moord.
Ten is Donderdag in Almaty, sy tuisstad, doodgesteek tydens 'n rusie met mense wat glo die spieëltjies van sy motor af wou steel. Hy het talle steekwonde opgedoen en het in 'n hospitaal weens erge bloedverlies gesterf.
Sy dood het skokgolwe deur die land gestuur.
Die Kazinform-nuusagentskap berig Kiyasov is Vrydag onder sterk polisiebewaking na die misdaadtoneel geneem as deel van die ondersoek.
Ten het in 2014 in Sochi in Rusland op die Winter Olimpiese Spele 'n bronsmedalje gewen en daarmee Kazachstan se eerste Olimpiese medaljewenner in figuurskaats geword. Hy het in 2015 die Vier Vastelande figuurskaats-kampioenskap gewen en was ook in 2013 'n silwermedaljewenner in 'n wêreldkampioenskap.
Ten het die afgelope paar jaar met beserings gesukkel en kon in Februarie op die Olimpiese Spele in Pyeongchang net 'n 27ste plek behaal.